Document ID: 31995D0442

NEUVOSTON PÄÄTÖS,
tehty 23 päivänä lokakuuta 1995,
makrotaloudellisen lisärahoitusavustuksen myöntämisestä Ukrainalle (95/442/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 235 artiklan,
ottaa huomioon komission ehdotuksen (1), joka on tehty komission kuultua raha-asiain komiteaa,
ottaa huomioon Euroopan parlamentin lausunnon (2),
sekä katsoo, että
Ukraina toteuttaa merkittäviä poliittisia ja taloudellisia uudistuksia ja pyrkii määrätietoisesti toteuttamaan markkinatalousjärjestelmän,
Ukraina ja Euroopan unioni ovat allekirjoittaneet kumppanuus- ja yhteistyösopimuksen, jonka avulla niiden välinen yhteistyösuhde voidaan kehittää täyteen laajuuteensa,
Ukrainan viranomaiset ovat pyytäneet taloudellista avustusta kansainvälisiltä rahoituslaitoksilta, yhteisöiltä ja muilta kahdenvälisiltä avustuksen antajilta,
Ukraina on tehnyt Kansainvälisen valuuttarahaston (IMF) kanssa "stand by -luottosopimuksen" ja sopinut toisen erän nostamisesta Ukrainan kokonaisvaltaista vakauttamis- ja uudistusohjelmaa tukevien "järjestelmänmuutosvarojen" mukaisesti; IMF:n hallintoneuvosto on hyväksynyt näiden noin 1,9 miljardin Yhdysvaltain dollarin suuruisten varojen myöntämisen 7 päivänä huhtikuuta 1995; Ukraina on vuonna 1995 saamassa poliittisin perustein lainoja myös Maailmanpankilta noin 600 miljoonan Yhdysvaltain dollarin arvosta,
IMF:n ja Maailmanpankin mahdollisesti myöntämästä rahoituksesta huolimatta vuonna 1995 jää jäljelle vielä 3,4 miljardin Yhdysvaltain dollarin suuruinen rahoitusvaje, joka olisi katettava hallituksen uudistuspyrkimyksiin liittyvien tavoitteiden tukemiseksi; tämä vaje supistuu 900 miljoonaksi Yhdysvaltain dollariksi, kun Ukrainan velat Venäjälle ja Turkmenistanille järjestetään uudelleen; myös Yhdysvalloilta ja Japanilta on odotettavissa huomattavia avustuksia,
neuvosto on päätöksellään 94/940/EY (3) myöntänyt Ukrainalle enintään 85 miljoonan ecun suuruisen makrotaloudellisen rahoitusavustuksen; maan maksutaseen tukeminen, varantojen vakauttaminen ja tarvittavan rakenteellisen sopeutuksen helpottaminen edellyttävät kuitenkin lisää virallista tukea,
Ukrainan viranomaiset ovat sitoutuneet jatkamaan viipymättä T Osernobylin ydinvoimalan sulkemista vuoteen 2000 mennessä koskevan suunnitelman toteuttamista G7-ryhmän ja Euroopan unionin tukemien yksityiskohtaisten sääntöjen mukaisesti,
yhteisön Ukrainalle myöntämä pitkän ajan laina on aiheellinen toimenpide maan ulkoisten rahoitusvaikeuksien helpottamiseksi,
komission olisi hallinnoitava yhteisön myöntämää lainaa, ja
perustamissopimuksessa ei määrätä tämän päätöksen tekemiseksi muista kuin 235 artiklan valtuuksista,
ON PÄÄTTÄNYT SEURAAVAA:
1 artikla
1. Yhteisö myöntää Ukrainalle pääomaltaan enintään 200 miljoonan ecun suuruisen pitkän ajan lainan enintään kymmenen vuoden ajaksi tämän maan maksutaseen tukemiseksi, varantojen vahvistamiseksi ja välttämättömien rakenteellisten uudistusten toteuttamisen helpottamiseksi.
2. Tätä varten komissiolla on oikeus ottaa yhteisön puolesta lainaksi tarvittavat varat, jotka annetaan Ukrainan käyttöön lainana.
3. Lainan hallinnoinnista huolehtii komissio tiiviissä yhteistyössä raha-asiain komitean kanssa ja IMF:n ja Ukrainan välillä tehtyjen sopimusten mukaisesti.
2 artikla
1. Komissiolla on valtuudet raha-asiain komiteaa kuultuaan sopia Ukrainan viranomaisten kanssa lainaa koskevista talouspoliittisista ehdoista. Näiden ehtojen on oltava 1 artiklan 3 kohdassa tarkoitettujen sopimusten mukaisia.
2. Komissio tarkastaa säännöllisin määräajoin yhteistoiminnassa raha-asiain komitean kanssa ja tarkasti yhteensovitetusti IMF:n kanssa, että Ukrainan talouspolitiikka vastaa kyseisen lainan tavoitteita ja että lainan ehdot täyttyvät.
3 artikla
1. Laina annetaan Ukrainan käyttöön kahdessa erässä. Ensimmäinen suuruudeltaan 100 miljoonan ecun erä myönnetään aikaisintaan vuosineljännes sen jälkeen, kun päätöksellä 94/940/EY myönnetty 85 miljoonan ecun suuruinen laina on annettu käyttöön, jollei 2 artiklasta ja Ukrainan ja IMF:n sopiman "stand by -luottosopimuksen" soveltamisessa tapahtuvasta edistyksestä muuta johdu.
2. Jollei 2 artiklasta muuta johdu, toinen erä annetaan käyttöön aikaisintaan vuosineljännes ensimmäisen erän käyttöönantamisen jälkeen sillä edellytyksellä, että "stand by -luottosopimuksen" soveltaminen on jatkunut tyydyttävänä.
3. Varat maksetaan Ukrainan valtionpankkiin.
4 artikla
1. Edellä 1 artiklassa tarkoitettuja otto- ja antolainaustoimia toteutettaessa sovelletaan samaa arvopäivää, eikä niistä saa aiheutua yhteisölle eräpäivän muuttumisia, kurssi- tai korkoriskiä eikä muita kaupallisia riskejä.
2. Komissio toteuttaa tarvittavat toimenpiteet Ukrainan niitä pyytäessä sen varmistamiseksi, että lainaehtoihin sisällytetään ennen määräaikaa tapahtuvaa takaisinmaksua koskeva lauseke ja että sitä voidaan soveltaa.
3. Ukrainan pyynnöstä ja jos olosuhteet mahdollistavat lainan koron alentamisen, komissio voi jälleenrahoittaa alussa ottamansa lainat tai osan niistä taikka järjestellä vastaavia rahoitusehtoja. Jälleenrahoitus- tai järjestelytoimet toteutetaan 1 kohdassa säädettyjen edellytysten mukaisesti ja ne eivät saa johtaa asiaa koskevien ottolainojen keskimääräisen laina-ajan pidentymiseen eivätkä lisätä toimien toteuttamispäivänä jäljellä olevaa, kyseisenä hetkenä noteeratun valuuttakurssin mukaista lainapääomaa.
4. Ukraina on velvollinen maksamaan kaikki kustannukset, joita yhteisölle aiheutuu tässä päätöksessä tarkoitetun toimen loppuunsaattamisesta ja toteuttamisesta.
5. Raha-asiain komitealle tiedotetaan vähintään kerran vuodessa 2 ja 3 kohdassa tarkoitettujen toimien edistymisestä.
5 artikla
Vähintään kerran vuodessa komissio antaa Euroopan parlamentille sekä neuvostolle kertomuksen tämän päätöksen täytäntöönpanosta tilannearvioineen.
Tehty Luxemburgissa 23 päivänä lokakuuta 1995.

Labels: 19
14
13
18
15